《题幽州图》
宋代·刘敞

代北屯兵盛，渔阳突骑精。弃捐看异域，感激问苍生。

尚识榆关看，仍存汉郡名。可怜成反拒，未见请横行。

先帝曾亲伐，斯人昔徯征。大功危一跌，遗恨似平城。

往者干戈役，因之玉帛盟。权宜缓中国，苟且就升平。

名号于今错，恩威自此轻。奈何卑圣主，岂不负宗祊。

事有违经合，功难与浴评。复雠宜百世，刷耻望诸卿。

封畛唐虞旧，氛祲渤碣清。遗黎出涂炭，故老见簪缨。

寒谷青阳及，幽都日月明。此怀如万一，高揖谢纵横。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。